CELEX: 32013D0482
Language: el
Date: 2013-09-30 00:00:00
Title: 2013/482/ΕΕ: Απόφαση του Συμβουλίου, της 30ής Σεπτεμβρίου 2013 , για τη θέση που πρέπει να υιοθετήσει η Ευρωπαϊκή Ένωση στο πλαίσιο της μεικτής επιτροπής η οποία έχει συσταθεί με το άρθρο 11 της συμφωνίας μεταξύ της Ευρωπαϊκής Ένωσης και της Δημοκρατίας της Μολδαβίας, σχετικά με την προστασία των γεωγραφικών ενδείξεων των γεωργικών προϊόντων και των τροφίμων, όσον αφορά την έγκριση του εσωτερικού κανονισμού της μεικτής επιτροπής

5.10.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 263/1
            
         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 30ής Σεπτεμβρίου 2013
   για τη θέση που πρέπει να υιοθετήσει η Ευρωπαϊκή Ένωση στο πλαίσιο της μεικτής επιτροπής η οποία έχει συσταθεί με το άρθρο 11 της συμφωνίας μεταξύ της Ευρωπαϊκής Ένωσης και της Δημοκρατίας της Μολδαβίας, σχετικά με την προστασία των γεωγραφικών ενδείξεων των γεωργικών προϊόντων και των τροφίμων, όσον αφορά την έγκριση του εσωτερικού κανονισμού της μεικτής επιτροπής
   (2013/482/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Η συμφωνία μεταξύ της Ευρωπαϊκής Ένωσης και της Δημοκρατίας της Μολδαβίας σχετικά με την προστασία των γεωγραφικών ενδείξεων των γεωργικών προϊόντων και των τροφίμων (1) (εφεξής «η συμφωνία») άρχισε να ισχύει την 1η Απριλίου 2013.
            
         
               (2)
            
            
               Το άρθρο 11 της συμφωνίας προβλέπει τη σύσταση μεικτής επιτροπής, η οποία, μεταξύ άλλων, θα εξασφαλίζει την ορθή λειτουργία της συμφωνίας.
            
         
               (3)
            
            
               Σύμφωνα με το άρθρο 11 παράγραφος 2 της συμφωνίας, η μεικτή επιτροπή καταρτίζει τον δικό της εσωτερικό κανονισμό.
            
         
               (4)
            
            
               Η θέση της Ένωσης στο πλαίσιο της μεικτής επιτροπής όσον αφορά την έγκριση του εσωτερικού κανονισμού της εν λόγω μεικτής επιτροπής θα πρέπει να βασισθεί στο συνημμένο σχέδιο απόφασης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να υιοθετήσει η Ένωση στο πλαίσιο της μεικτής επιτροπής που έχει συσταθεί με το άρθρο 11 της συμφωνίας μεταξύ της Ευρωπαϊκής Ένωσης και της Δημοκρατίας της Μολδαβίας σχετικά με την προστασία των γεωγραφικών ενδείξεων των γεωργικών προϊόντων και των τροφίμων, όσον αφορά την έγκριση του εσωτερικού κανονισμού της εν λόγω μεικτής επιτροπής, βασίζεται στο σχέδιο απόφασης της μεικτής επιτροπής το οποίο επισυνάπτεται στην παρούσα απόφαση.
   Οι εκπρόσωποι της Ένωσης στη μεικτή επιτροπή μπορούν να συμφωνήσουν σε ελάσσονες τεχνικές διορθώσεις στο σχέδιο απόφασης χωρίς περαιτέρω απόφαση του Συμβουλίου.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 30 Σεπτεμβρίου 2013.
      
         
            Για το Συμβούλιο
         
         
            Ο Πρόεδρος
         
         L. LINKEVIČIUS
      
   
   
      (1)  ΕΕ L 10 της 15.1.2013, σ. 3.
   
      ΣΧΕΔΙΟ
      ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ
      της …
      για την έγκριση του εσωτερικού κανονισμού της
      Η ΜΕΙΚΤΗ ΕΠΙΤΡΟΠΗ,
      Έχοντας υπόψη τη συμφωνία μεταξύ της Ευρωπαϊκής Ένωσης και της Δημοκρατίας της Μολδαβίας σχετικά με την προστασία των γεωγραφικών ενδείξεων των γεωργικών προϊόντων και των τροφίμων, και ιδίως το άρθρο 11,
      Εκτιμώντας ότι η εν λόγω συμφωνία άρχισε να ισχύει την 1η Απριλίου 2013,
      ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Επικεφαλής αντιπροσωπείας
      1.   Η Ευρωπαϊκή Ένωση και η Δημοκρατία της Μολδαβίας («τα μέρη») διορίζουν από έναν επικεφαλής αντιπροσωπείας, που αποτελεί το πρόσωπο επικοινωνίας για κάθε θέμα συναφές με την επιτροπή.
      2.   Κάθε επικεφαλής αντιπροσωπείας δύναται να αναθέτει περαιτέρω, πλήρως ή εν μέρει, τα καθήκοντα του επικεφαλής αντιπροσωπείας σε διορισμένο αναπληρωτή, και στην περίπτωση αυτή κάθε αναφορά στον επικεφαλής αντιπροσωπείας θα παραπέμπει επίσης στον διορισμένο αναπληρωτή.
      Άρθρο 2
      Πρόεδρος
      1.   Την προεδρία της επιτροπής ασκεί εναλλάξ, και επί ένα ημερολογιακό έτος, ο επικεφαλής αντιπροσωπείας εκάστου των μερών.
      2.   Ο πρόεδρος ευθύνεται για τη γραμματειακή υποστήριξη της επιτροπής.
      Άρθρο 3
      Συνεδριάσεις
      1.   Ο πρόεδρος ορίζει την ημερομηνία και τον τόπο, ή, εφόσον πρόκειται για διασκέψεις με ηλεκτρονικά μέσα, τις τεχνικές λεπτομέρειες των συνεδριάσεων, σε συμφωνία με τον έτερο επικεφαλής αντιπροσωπείας. Ο πρόεδρος και ο έτερος επικεφαλής αντιπροσωπείας φροντίζουν ώστε, συμφωνώντας για τον τόπο και τον χρόνο της συνεδρίασης, να τηρείται ο όρος πραγματοποίησης των συνεδριάσεων εντός διαστημάτων 90 ημερών.
      2.   Εφόσον συμφωνούν αμφότερα τα μέρη, στις συνεδριάσεις της μεικτής επιτροπής μπορούν να παρίστανται εμπειρογνώμονες οι οποίοι είναι σε θέση να παρέχουν συγκεκριμένες πληροφορίες που ζητούνται.
      3.   Εκτός αντιθέτου κοινής συμφωνίας, οι συνεδριάσεις της επιτροπής δεν είναι δημόσιες.
      Άρθρο 4
      Αλληλογραφία
      1.   Κάθε αλληλογραφία απευθυνόμενη προς ή υπόψη της επιτροπής αποστέλλεται στον πρόεδρο της επιτροπής. Ο πρόεδρος κοινοποιεί αντίγραφο κάθε συναφούς με την επιτροπή αλληλογραφίας στον έτερο επικεφαλής αντιπροσωπείας, στον επικεφαλής της μολδαβικής αποστολής στις Βρυξέλλες και στον επικεφαλής της αντιπροσωπείας της ΕΕ στο Κισινάου.
      2.   Η αλληλογραφία μεταξύ του προέδρου και του έτερου επικεφαλής αντιπροσωπείας μπορεί να είναι σε οποιαδήποτε γραπτή μορφή, συμπεριλαμβανομένου του ηλεκτρονικού ταχυδρομείου.
      Άρθρο 5
      Ημερήσια διάταξη των συνεδριάσεων
      1.   Πριν από κάθε συνεδρίαση, ο πρόεδρος συντάσσει το σχέδιο ημερήσιας διάταξης. Το σχέδιο αυτό αποστέλλεται στον έτερο επικεφαλής αντιπροσωπείας το αργότερο είκοσι εργάσιμες ημέρες πριν την ημερομηνία έναρξης της συνεδρίασης. Το σχέδιο ημερήσιας διάταξης που διανέμει ο πρόεδρος περιλαμβάνει όλα τα υπαγόμενα στο άρθρο 11 παράγραφος 3 της συμφωνίας θέματα, τα οποία επιλέγει ο πρόεδρος.
      2.   Οι επικεφαλής αντιπροσωπείας δύνανται να υποβάλλουν περαιτέρω θέματα, καλυπτόμενα από το άρθρο 11 παράγραφος 3, δέκα τουλάχιστον εργάσιμες ημέρες πριν από την έναρξη της συνεδρίασης, τα οποία ο πρόεδρος πρέπει να συμπεριλάβει στο σχέδιο ημερήσιας διάταξης.
      3.   Τελικό σχέδιο ημερήσιας διάταξης αποστέλλεται από τον πρόεδρο στον έτερο επικεφαλής αντιπροσωπείας πέντε τουλάχιστον εργάσιμες ημέρες πριν από την έναρξη της συνεδρίασης.
      4.   Η ημερήσια διάταξη εγκρίνεται κατόπιν συμφωνίας του προέδρου και του έτερου επικεφαλής αντιπροσωπείας κατά την έναρξη κάθε συνεδρίασης. Είναι δυνατή η εγγραφή θεμάτων άλλων, πέραν αυτών που περιλαμβάνει το σχέδιο ημερήσιας διάταξης, εφόσον ο πρόεδρος και ο έτερος επικεφαλής αντιπροσωπείας συμφωνούν προς τούτο.
      Άρθρο 6
      Έγκριση πράξεων
      1.   Οι αποφάσεις της επιτροπής, κατά την έννοια του άρθρου 11 παράγραφος 2 της συμφωνίας, απευθύνονται στα μέρη και φέρουν τις υπογραφές του προέδρου και του έτερου επικεφαλής αντιπροσωπείας.
      2.   Οποιοδήποτε από τα μέρη μπορεί να αποφασίσει να δημοσιεύσει τυχόν απόφαση που έχει εγκριθεί από την επιτροπή.
      Άρθρο 7
      Γραπτή διαδικασία
      1.   Απόφαση της επιτροπής δύναται να εγκρίνεται με γραπτή διαδικασία εφόσον ο πρόεδρος και ο έτερος επικεφαλής αντιπροσωπείας συμφωνούν επ’ αυτού.
      2.   Ο επικεφαλής αντιπροσωπείας που προτείνει να ακολουθηθεί η γραπτή διαδικασία υποβάλλει το σχέδιο απόφασης στον έτερο επικεφαλής αντιπροσωπείας. Ο έτερος επικεφαλής αντιπροσωπείας απαντά, αναφέροντας κατά πόσον αποδέχεται ή όχι το σχέδιο, εάν προτείνει τροποποιήσεις ή εάν ζητεί περαιτέρω χρόνο εξέτασης. Εάν το σχέδιο εγκριθεί, οριστικοποιείται σύμφωνα με το άρθρο 6 παράγραφος 1.
      Άρθρο 8
      Πρακτικά
      1.   Ο πρόεδρος συντάσσει το σχέδιο πρακτικών κάθε συνεδρίασης και το υποβάλλει στον έτερο επικεφαλής αντιπροσωπείας εντός είκοσι εργάσιμων ημερών από τη συνεδρίαση. Στο σχέδιο πρακτικών αναφέρονται οι διατυπωθείσες συστάσεις και είναι δυνατόν επίσης να σημειώνονται οποιαδήποτε άλλα εγκριθέντα συμπεράσματα. Ο έτερος επικεφαλής αντιπροσωπείας δηλώνει αν συμφωνεί με το σχέδιο ή υποβάλλει προτάσεις τροποποιήσεων. Όταν υπάρχει συμφωνία επί του σχεδίου πρακτικών, υπογράφονται δύο πρωτότυπα από τον πρόεδρο και από τον έτερο επικεφαλής αντιπροσωπείας. Ο πρόεδρος και ο έτερος επικεφαλής αντιπροσωπείας λαμβάνουν έκαστος ένα πρωτότυπο.
      2.   Στην περίπτωση που δεν υπάρξει συμφωνία επί των πρακτικών πριν από τη σύγκληση της επόμενης συνεδρίασης, στα πρακτικά καταχωρείται το σχέδιο που συνέταξε ο πρόεδρος, στο οποίο προσαρτώνται οι προταθείσες τροποποιήσεις που υπέβαλε ο έτερος επικεφαλής αντιπροσωπείας.
      Άρθρο 9
      Δαπάνες
      Κάθε μέρος βαρύνεται με τις δαπάνες που συνεπάγεται η συμμετοχή του στις συνεδριάσεις της επιτροπής.
      Άρθρο 10
      Εμπιστευτικότητα
      Οι εργασίες της επιτροπής είναι εμπιστευτικές.